b'\n_START_ARTICLE_\nDvorec Trako\xc5\xa1\xc4\x8dan\n_START_PARAGRAPH_\nDvorec Trako\xc5\xa1\xc4\x87an (hrva\xc5\xa1ko Dvor Trako\xc5\xa1\xc4\x87an) je srednjeve\xc5\xa1ki grad v hrva\xc5\xa1kem Zagorju._NEWLINE_Grad stoji na ju\xc5\xbenih pobo\xc4\x8djih Brezove gore ob lokalni cesti med naseljem Gornji Macelj in Bednjo, in je v lasti dr\xc5\xbeave Hrva\xc5\xa1ke, ki ga uporablja kot muzej ter v turisti\xc4\x8dne namene.\n_START_SECTION_\nZgodovina\n_START_PARAGRAPH_\nDvorec Trako\xc5\xa1\xc4\x87an so zgradili konec 13. stoletja kot manj\xc5\xa1i grad (burg), graditelj in bolj natan\xc4\x8den \xc4\x8das izgradnje ni poznan. Ime Trako\xc5\xa1\xc4\x87an se v pisnih virih prvi\xc4\x8d pojavi v listini iz leta 1334. Po enem od ljudskih izro\xc4\x8dil naj bi ime dobil po vitezih Drachenstein ali Kozjanskih, ki naj bi bili gospodarji na tem obmo\xc4\x8dju v zgodnjem srednjem veku._NEWLINE_V listinah lahko sledimo zgodovini gradu in gospo\xc5\xa1\xc4\x8dine od za\xc4\x8detka leta 1399 ko je ogrski kralj Sigismund Luksembur\xc5\xa1ki podaril celjskemu grofu Hermanu II. celotno Zagorsko grofijo in utrdbe in gradove v njej, me njimi tudi Trako\xc5\xa1\xc4\x87an (lat. Costal). V posesti Celjskih je ostal do izumrtja zadnjega Celjana po mo\xc5\xa1ki liniji Ulrika II. leta 1456. Celjski so na gradu imeli svoje kastelane._NEWLINE_Po izumrtju Celjskih gospostvo in grad Trako\xc5\xa1\xc4\x87an spet pripade ogrskemu kralju, ki ga podeli Janu Vitovcu, ki ga za kratek \xc4\x8das nasledita sinova. Ker sta bila tajna zaveznika nem\xc5\xa1kega cesarja Maksimilijana I. Habsbur\xc5\xa1kega in obto\xc5\xbeena izdajstva, jima grad in posestvo, kot vsa druga, ogrski kralj Matija Korvin odvzame in podari svojemu nezakonskemu sinu Ivanu Korvinu, ki ga podari svojemu podbanu Ivanu Gyulayu. Ta dru\xc5\xbeina je grad in gospostvo obdr\xc5\xbeala za tri generacije do izumrtja leta 1566, ko je gospostvo spet pripadlo kralju oz. cesarju. Nem\xc5\xa1ki cesar Maksimilijan II. Habsbur\xc5\xa1ki je leta 1568 grad in gospostvo podelil v fevd Juriju Dra\xc5\xa1kovi\xc4\x87u, najprej v osebno u\xc5\xbeivanje, potem pa v dedni fevd. Dru\xc5\xbeina Dra\xc5\xa1kovi\xc4\x87 je grad odkupila v last leta 1584._NEWLINE_Dra\xc5\xa1kovi\xc4\x87i so grad ve\xc4\x8dkrat \xc5\xa1irili in dograjevali. Tako so leta 1592 dogradili topni\xc5\xa1ke stolpe z ostre\xc5\xa1jem (Na zahodnem stolpu najdemo plo\xc5\xa1\xc4\x8do z grbom in napisom Ivana II. Petra Dra\xc5\xa1kovi\xc4\x87a iz leta 1592). Dogradili so tudi osrednji stolp in dvori\xc5\xa1\xc4\x8de z arkadami._NEWLINE_V drugi polovici 18.stoletja je pri\xc5\xa1lo do opustitve gradu Trako\xc5\xa1\xc4\x87an, ki je nato pri\xc4\x8del hitro propadati, dokler se dru\xc5\xbeina v 19. stoletju ni ponovno za\xc4\x8dela zanimati za svoj izvorni grad. Takratni podmar\xc5\xa1al Jurij V. Dra\xc5\xa1kovi\xc4\x87 ga je v renesan\xc4\x8dnem duhu obnovil v letih 1850\xe2\x88\x921860 v reziden\xc4\x8dni dvorec z romanti\xc4\x8dnim parkom. Dra\xc5\xa1kovi\xc4\x87i so v dvorcu ob\xc4\x8dasno \xc5\xbeiveli skoraj 400 let vse do leta 1944, ko so se odselili v Avstrijo. Po koncu druge svetovne vojne je bil dvorec nacionaliziran in leta 1954 spremenjen v muzej.'